席上咏金橘
作者：呂陶
朝代：宋

paragraphs: 江南種橘繁如秔，爾今獨以金爲名。
豈非彼俗甚珍惜，謂其可比百鍊精。
千頭盡帯秋色老，一腹皆飽晨霜清。
初筵特此獻磊落，滿座不覺窺光晶。
寶肆豪華竸相勝，瑪瑙散入雕盤盈。
珠庭變化望已久，仙丹忽向洪爐成。
試侵香潤擘圓粒，齒牙滴瀝沾冰瓊。
自憐孤根出遠土，得並衆果親杯觥。
赤心可恥不嗤棗，虚表無用安須橙。
辛酸甘苦各存味，賴有知者加題評。